कक्राझार , 3 नभेम्बर : बर' हारिनि गेजेराव गोदो - गोदायनिफ्रायनो गामियारि सुबुंफोरनि गेजेराव खौसेथिनि गेजेरजों ना हमनाय आसार - खान्थिखौ नुनो मोनबोदों । सिगां बोसोरफोराव सोलिबोनाय बायदिनो 2 नभेम्बर समबारखालिबो कक्राझार जिल्लानि सिङाव थानाय रामफलबिलनि लङा दैसायाव सुबुंफोरा होंगो - दोंगोयै ना हमनायनि मोनसे गोजोनथाव थासारिखौ नुनो मोन्दों । फुंनि समाव लङा इरिगेसन प्रजेक्टनि दैखौ हगारनाय समाव ओन्सोलनि गोबां सुबुंफोरा जेखाय - खबाय , लाबजे बायदि लानानै ना हमनायखौ नुनो मोनदों । रामफलबिलआव थानाय लङा इरिगेसन प्रजेक्टनि गाहाइ गेटनिफ्राय दैखौ बोसोरफ्रोमबो इरिगेसन बिफाना हगारो । बेबायदिनो समबारखालि फुंनि समावबो दै हगारनायाव कक्राझार जिल्लानि गुबुन गुबुन जायगानिफ्राय गोबां सुबुंफोरा होंगो - दोंगोयै ना हमनायनि मोनसे फोर्बो बायदि नुनो मोन्दों । मख'नो गोनांदि , जिल्लानि गुबुन गुबुन जायगानिफ्राय फैनाय सुबुंफोरा जेखाय - खबाय , जे बायदिजों ना हमनायाव बारलि , रौ , कातला , बायदि गोबां रोखोमनि नाफोरखौ मोन्नायबो नुनो मोन्दों । लोगोसे ना हमनाय समाव सुबुंफोरा हास्थायनाय बायदि नाखौ मोन्नो हानानै गोजोन्नायबो फोरमायदों । बरागारि गामिनि ना हामग्रा सासे सुबुङा फोरमायनायदोंदि फुंनि समाव लङा दैसानि दै हगारनायाव सुबुंफोरजों लोगोसेयै ना हमफानो मोन्नायखौ आं जोबोद गोजोन्नाय मोन्दों । 
कक्रझारनि रामफलबिल लङा दैसानि दै हगारनायाव सुबुंफोरनि होंगो - दोंगोयै ना हमनायनि मेला